Orkney-gruvonds: Name by 12 lyke in sakke gevind | Netwerk24
Deur Werner Beukes 17 Junie 2021 19:36
Lede van die polisie se forensiese afdeling Dinsdag op die toneel waar die lyke langs die Ariston-pad gevind is. Foto: SAPD
"Daar is name of kontakbesonderhede by 12 van die lyke gevind," het brig. Sabata Mokgwabone, polisiewoordvoerder, Donderdag aan Netwerk24 gesê.
Volgens Mokgwabone het die ondersoekers besonderhede van die oorledenes op papier gekry in die wit sakke waarin hulle gevind is.
"Geeneen van hulle is tot dusver geëien nie, maar ons probeer om hul naasbestaandes op te spoor," sê Mokgwabone.
Netwerk24 het vroeër berig 14 lyke is Dinsdag omstreeks 11:00 in wit sakke deur die polisie langs die Ariston-pad gevind. Dit volg nadat vyf lyke Maandagaand naby 'n ventilasieskag van skag 6 by die ou Orkney-myn gekry is. Die ventilasieskag is naby die Lourenspark-woonbuurt in Orkney. 'n Sesde lyk is Dinsdag ook daar ontdek.
Die polisie se forensiese afdeling het die lyke vir lykskouings geneem sodat die oorsaak van hul dood bepaal kan word.
Onwettige mynbedrywighede, veral by skag 6, vier hoogty in Orkney sedert die myn 'n paar jaar gelede gesluit het.